Σε αποκαλύψεις σχετικά με το Πανεπιστήμιο Πελοποννήσου προχώρησε τη Δευτέρα ο πρύτανης του ιδρύματος Ιωάννης Ματθαίου, ο οποίος ούτε λίγο ούτε πολύ είπε πως το Πανεπιστήμιο λειτουργεί σχεδόν εικονικά από το 2013. Το μόνο που έχει απομείνει από το άλλοτε πανεπιστήμιο είναι μια ταχυδρομική θυρίδα που στεγάζεται μέσα σε ένα κτίριο στη οδό Ερυθρού Σταυρού και Καρυωτάκη στην Τρίπολη.

«Η ομαλή διεκπεραίωση της αλληλογραφίας είναι το μόνο που έχει απομείνει από το πανεπιστήμιό μας, καθώς από το 2013 ο σύλλογος των συμβασιούχων διοικητικών και τεχνικών υπαλλήλων του Πανεπιστημίου, με απόφαση της γενικής του συνέλευσης, προχώρησε σε κατάληψη όλων των κτιρίων μας, ενώ μετά και με απόφαση της Συγκλήτου, ανεστάλη η λειτουργία του ιδρύματος, σε ένδειξη στήριξης στους διοικητικούς υπαλλήλους» είπε ο πρύτανης του Πανεπιστημίου Πελοποννήσου σε διαδικτυακή επικοινωνία που είχε με συντάκτη του εκπαιδευτικού ρεπορτάζ του «Κουλουριού» για να συνεχίσει:

«Από τότε άρχισαν να μας αγνοούν όλοι κι έτσι αποφασίσαμε να δούμε πόσο από το Πανεπιστήμιο πρέπει να κλείσει ώστε να μας πάρουν στα σοβαρά. Αρχίσαμε λοιπόν να κλείνουμε ένα-ένα τα κτίρια, πουλήσαμε μερικά, δώσαμε άλλα σε άπορες οικογένειες. Υπό το βάρος της συνείδησής μου, ομολογώ πως απέτυχα, και τώρα που μας έχει μείνει μόνο μια ταχυδρομική θυρίδα, είναι πια αργά».

«Νέα για εμάς έχουν να γράψουν τα ΜΜΕ από το 2012 όπως φαίνεται και από την ιστοσελίδα μας η οποία εξακολουθεί να υπάρχει διότι υποστηρίζεται από καταληψίες του τμήματος πληροφορικής. Το 2014 βγάλαμε μια μόνο μια ανακοίνωση για χριστουγεννιάτικες ευχές και τίποτα άλλο. Νομίζαμε ότι η σιωπή μας θα τάραζε τα νερά αλλά φαίνεται πως κανείς δεν ενδιαφέρεται για μας όπως έλεγε και ο Μάικλ Τζάκσον» ήταν τα τελευταία λόγια του συμπαθούς πρυτάνεως πριν διακόψουμε τη σύνδεση του Skype καθώς έπρεπε να ετοιμαστεί για την επόμενη ανακοίνωση της πρυτανείας για καλές γιορτές το 2015.